钦定古今图书集成/明伦汇编/氏族典/第093卷 > 《廖用贤尚友录》 > 俞烈
## 钦定古今图书集成/明伦汇编/氏族典/第093卷 > 《廖用贤尚友录》 > 俞烈

按《万姓统谱》：“烈字若晦，临安人。祖彻，与张九成、凌景
夏齐名。烈少警敏，淳熙八年，试礼部第一，以太学录
转对，论浙西围田为运河及民田之害，乞精选郎官，
与漕臣按视开复。”迁太学博士。光宗即位，转对，乞酌
咸平、元祐之制，日轮讲读官内直，以备访问。进国子
博士，为秘书郎，出守嘉兴，上供及额即止，不肯增缗
钱以受最赏。为司封郎官，论民间义役。寻借户部尚
书，忤𠈁胄论去，家居五年。嘉定初，知庆元府，镇以清
净移知镇江府，抚辑流移，曲尽恩义。权礼部侍郎兼
中书舍人。不以往事惩于勋戚，滥恩貂珰，佚罚宫掖，
夤缘干请，多格不行。号“盘隐居士。”有《盘隐诗编》《掖垣
制草》《奏议》《北征》等集。